Gävle jõulusokk

Gävle jõulusokk (rootsi:Gävlebocken) on igal aastal advendi esimesel pühapäeval Gävle kesklinna ehitatav õlgedest jõulusokk. Teise soku ehitavad Gävle Vaasa kooli loodusteaduste klubi õpilased. Loodusteaduste klubi jõulusokk on pääsenud ka Guinnessi rekordite raamatusse kui maailma suurim jõulusokk. Sokud on tihti langenud süütamise ohvriks. 1966. aastal tuli reklaamikonsultant Stig Gavlénil idee ehitada suur jõulusokk ja paigaldada see väljakule. Esimese soku projekteeris Stigi vend, tollane Gävle päästeülem Jörgen Gavlén. Aastatel 1966 kuni 1970 ja 1986 kuni 2002 ehitas soku Gävle päästeamet. Esimene sokk ehitati 1966. aasta 1. detsembriks ja see kaalus 3 tonni ning oli 13 meetrit kõrge ja 7 meetrit pikk. Sokk põletati maha 1967. aasta 1. jaanuaril. Järgnevatel aastatel rahastas sokkude ehitust rühm ärimehi. Mitmed ärimeeste rahastusel ehitatud sokud langesid samuti vandaalitsemise ohvriks. 1971. aastal lõpetasid ärimehed soku ehituse rahastamise, sest need pandi pidevalt põlema ja peale seda otsustasid uue soku ehitada Vaasa kooli loodusteaduste klubi liikmed. Nende sokk oli umbes 2 meetri kõrgune. Kuna sokk sai positiivse vastukaja osaliseks, ehitati järgmine aasta sokk uuesti ja see on saanud traditsiooniks. Vaasa kooli õpilaste ehitatud jõulusokk on samuti langenud süütamise ja vandaalitsemise ohvriks, näiteks ühel aastal sõideti sellest autoga üle. Gävle jõulusokk ehitatakse igal aastal esimesel advendil, mis on novembri lõpus või detsembri alguses. Kuna soku asukoha lähedal paikneb päästedepoo, jõuavad päästetöötajad tihti põleva soku kustutada enne kui puitkarkass tõsiselt kahjustada saab. Kui jõulusokk on põlema pandud enne 13. detsembrit, ehitatakse sokk uuesti. Karkass parandatakse ära ja sellele ehitatakse uus sokk, kasutades õlgi, mille soku komitee on varem tellinud. Alates 1988. aastast on hakatud korraldama kihlvedusid, et kas sokk põletatakse maha või mitte. 1996. aastal varustati sokk ööpäevaringse videovalvega. 2004. aastal häkiti valvesüsteemi sisse ja lisati ühe otsepilti näidanud kaamera nurka kiri Brinn Bockjävel (Tõlge: Põle kuradi sokk). Ühel aastal pandi sokku valvama turvamehed ja vandaalid ründasid alles siis, kui turvamehed läksid jäise ilma eest lähedalasuvasse restorani sooja. 3.-4. detsembril 2005 rünnati avalikke jõulusokkusid üle terve Rootsi. Gävle sokk põletati maha 3. detsembril, veel põletati maha Visby ja Söderköpingi jõulusokud. 1966. aastal maksis soku ehitus 10 000 Rootsi krooni ja 2005. aastal maksis see umbes 100 000 Rootsi krooni. Gävle linnavalitsus maksab kolmandiku soku maksumusest ja ülejäänu katavad ärimehed. Aastate jooksul on tabatud neli isikut, kes on soku kallal vandaalitsenud. Gävle jõulusokku on hävitatud 38 korda ja hiljutiseim juhtum oli 17. detsembril 2021, kui sokk langes taas süütamise ohvriks. 1966 – Stig Gavlénil tuli reklaamikonsultant Stig Gavlénil idee ehitada suur jõulusokk ja paigaldada see väljakule. Sokk püsis väljakul 1. jaanuarini, mil see süüdati. Politsei arreteeris hiljem süütaja ja ta mõisteti vandalismis süüdi. 1967 – Soku kallal ei vandaalitsetud. 1968 – Soku kallal ei vandaalitsetud. Soku kaitseks ehitati selle ümber aed, enne seda mängisid lapsed soku ümber ja sees peitust ja liikusid kuulujutud, et ühel ööl oli üks paar soku sees vahekorras olnud. 1969 – Jõulusokk põletati maha 1. jaanuaril 1970 – Sokk süüdati mõned tunnid peale selle valmimist ja süütajateks osutusid kaks pujus teismelist. Sokk ehitati hiljem uuesti. 1971 – Ärimehed olid tüdinenud, et nende rahastatav sokk põletati tihti maha ja loobusid selle ehituse rahastamisest. Seetõttu jäi jõulusokk ehitamata, aga oma soku ehitasid Vaasa kooli loodusteaduste klubi õpilased. 1972 – Sokk varises sabotaaži tõttu kokku. 1973 – Info puudub 1974 – Jõulusokk süüdati 1975 – Info puudub 1976 – Sokule sõideti autoga otsa. 1977 – info puudub 1978 – Jõulusokk lõhuti 1979 – Jõulusokk pisteti põlema enne kui see jõuti ehitada. Uus lõhuti. 1980 – Süüdati jõululaupäeval. 1981 – Vandaalitsemist ei toimunud. 1982 – Süüdati 13. detsembril 1983 – Jõulusoku jalad lõhuti. 1984 – Süüdati 12. detsembri ööl. 1985 – Loodusteaduste klubi ehitatud jõulusokk pääses esmakordselt Guinnessi rekordite raamatusse. Jõulusokku valvasid turvamehed ja isegi sõdurid, aga sokk põletati jaanuaris ikkagi maha. 1986 – Gävle ärimehed nõustusid taas soku ehitust rahastama. Alates 1986. aastast ehitatakse alati kaks jõulusokku: üks Vaasa kooli poolt ja teine Gävle linna poolt. Suurem sokk süüdati ööl vastu jõululaupäeva. 1987 – Ehitati tulekindel jõulusokk. See süüdati nädal enne jõule. 1988 – Soku saatuse teemal hakati korraldama kihlvedu, aga sokk ise jäi püsti. 1989 – Sokk põletati taas maha enne ehitust. Avalikkuse rahaliste toetuste abil ehitati uus sokk, mis põletati maha jaanuaris. 1990 – Sokku kallal ei vandaalitsetud ja seda valvasid paljud vabatahtlikud. 1991 – Sokk põletati maha jõululaupäeva hommikul. Hiljem ehitati uus, et viia see Stockholmi, et nii protestida ühe sõjaväeosa sulgemise vastu, mille sõdurid valvasid kuus aastat varem sokku. 1992 – Sokk põletati maha kaheksa päeva peale ehitust. Samal ööl süüdati ka loodusteaduste klubi jõulusokk ja ka ärimeeste poolt ehitatud uus sokk põletati maha. Politsei tabas süütaja ja ta mõisteti vangi. Sel aastal loodi ka soku komitee. 1993 – Sokku valvasid taksojuhid ja sõdurid. Loodusteaduste klubi sokk pääses taas Guinnessi rekordite raamatusse kõrgusega 14.9 meetrit. Mõlemad sokud jäid püsti. 1994 – Soku kallal ei vandaalitsetud. 1995 – Politsei arreteeris norraka, kes oli üritanud sokku maha põletada. Sokk põles 25. detsembril ikkagi maha. 1996 – Ei vandaalitsetud. Esimene aasta, kui sokku valvasid veebikaamerad. 1997 – Mõlemad sokud said kahjustada, aga jäid püsti. 1998 – 11. detsembril pandi tormi ajal põlema. Hiljem ehitati uus, mis jäi püsti. 1999 – Põletati maha paar tundi peale ehitust. Hiljem ehitati uus. Loodusteaduste klubi oma põletati samuti maha. 2000 – Sokk süüdati paar päeva enne 1. jaanuari. Loodusteaduste klubi oma visati Gävle jõkke. 2001 – Politsei tabas USA turisti, kes arvas, et jõulusoku süütamine on lubatud. Ta istus 18 päeva vangis, aga ei hüvitanud kahjusid, ehkki tal kästi seda teha. Loodusteaduste klubi sokk süüdati samuti, aga süütajat ei tabatud. 2002 – Stockholmist pärit noormees proovis sokku süüdata, aga ebaõnnestunult. Rohkem vandaalitsemisi ei toimunud. 2003 – Süüdati 12. detsembril. 2004 – Süüdati 21. detsembril. Uut ei ehitatud. 2005 – Sokk süüdati 3. detsembril. Süütajad olid riietunud Jõuluvanaks ja piparkoogimeheks ning süütasid soku lastes selle pihta põleva noole. Süütajad jäid tabamata. Hiljem ehitati uus. 2006 – Sokku üritati 15. detsembril süüdata, aga ebaõnnestunult. 20. detsembril süüdati Loodusteaduste klubi oma. 25. detsembril ronis süütamiskatse üleelanud soku otsa purjus mees, aga ta jõudis soku juurest lahkuda enne politseinike saabumist. 2007 – Loodusteaduste klubi sokk süüdati 24. detsembri ööl. Teine sokk jäi püsti. 2008 – Loodusteaduste klubi sokk lõhuti ja teine sokk süüdati. 2009 – Jõulusokk süüdati ja loodusteaduste klubi oma varastati. Jõulusokku valvanud veebikaamerad löödi küberrünnakuga vahetult enne süütamist rivist välja. 2010 – Mõlemad sokud jäid puutumata. Ühele sokku valvanud turvamehele üritati pistist pakkuda, et ta valvepostilt lahkuks, et soku saaks helikopteriga varastada ning Stockholmi toimetada.. 2011 – Jõulusokk põletati maha 2. detsembril, ehkki päästetöötajad olid seda veega pritsinud lootuses tekitada jääkiht ja nii süütamine välistada. 2012 – Süüdati 12. detsembril. 2013 – Süüdati 21. detsember. 2014 – Jõulusokku üritati vähemalt kolm korda põlema pista, aga sokk jäi püsti. See võeti koost lahti 29. detsembril ja saadeti Hiinasse, kus osales 2015. aasta veebruaris Hiina uue aasta pidustustel. 2015 – süüdati 27. detsembril 2016 – süüdati juba avamispäeva õhtul 27. novembril. 2017 – Sokku valvasid turvakaamerad ning turvamehed ja see oli ümbritsetud kahekordse aiaga. Sokk jäi püsti. 2018 – Sokk jäi püsti. 2019 – Sokk jäi püsti. 2020 – Sokk jäi püsti. 2021 – Süüdati 17. detsembril. Süütamises kahtlustatavana arreteeriti 40-aastane kohalik mees. Arbetarbladet:Helikopterkupp planerades mot Gävlebocken Sweden's Christmas goat survives holidays "Fotod ja video: huligaanid panid Gävle jõulusoku ka sel aastal põlema" ERR, 27. jaanuar 2015 Rootsis põletati kuulus Gävle jõulusokk maani maha "'It means so much': Survival of straw Christmas goat celebrated like a World Cup win". The Local. Vaadatud 5. jaanuar 2018.